Papersnake/gushiwen huggingface dataset:
【双调】蟾宫曲
刘秉忠（元代）

盼和风春雨如膏，花发南枝，北岸冰销。夭桃似火，杨柳如烟，穰穰桑条。初出谷黄莺弄巧，乍衔泥燕子寻巢。宴赏东郊，杜甫游春，散诞逍遥。
炎天地热如烧，散发披襟，纨扇轻摇。积雪敲冰，沉李浮瓜，不用百尺楼高。避暑凉亭静扫，树阴稠绿波池沼。流水溪桥，右军观鹅，散诞逍遥。
梧桐一叶初凋，菊绽东篱，佳节登高。金风飒飒，寒雁呀呀，促织叨叨。满目黄花衰草，一川红叶飘飘。秋景萧萧，赏菊陶潜，散诞逍遥。
朔风瑞雪飘飘，暖阁红炉，酒泛羊羔。如飞柳絮，似舞胡蝶，乱剪鹅毛。银砌就楼台殿阁，粉妆成野外荒郊。冬景寂寥，浩然踏雪，散诞逍遥。
和沈子寿见寄
吴芾（宋代）

心地荒芜旷几春，朅来邂逅共耕耘。
交情正喜清如水，归兴那知去似云。
百首漫劳频寄远，一樽终拟再论文。
胡为竟尔乖前约，寂寞车音杳不闻。
句
陆贽（唐代）

绕阶流氵虢氵虢，来砌树阴阴。（任江淮尉题厅，《语林》）
颂古一百二十一首
释宗杲（宋代）

不落不昧，石头土块。
蓦路相逢，银山粉碎。
拍手呵呵笑一场，明州有个憨布袋。
止水亭
梁介（宋代）

惊涛渺半空，怒势突千里。
此岂水性哉，物有激之耳。
方塘寻丈水，一泓清且泚。
镜面烛须眉，水壑绝尘滓。
道人修净观，此心如此水。
不从苦海中，更放波澜起。
楼居狂吟
吴龙翰（宋代）

诸方参遍一枯藤，苦节期传夜半灯。
弘景登楼持棒喝，不容人上第三层。
同诸人再登鹿头山再次前韵
吕本中（宋代）

梅梢风动勒花寒，淡淡烟横天际山。顾我未能超物外，因君聊尔出云间。

水声不逐钟声歇，林影常随塔影还。异日同归嵩少路，即将诗卷话南蛮。
游径山蕴常上人字无可以山中秋日十诗求和因次韵 其五
葛胜仲（宋代）

攀条叶脱惊徂岁，照影波清怅病颜。好似兰台感秋客，送归临水与登山。
高宗皇帝挽词二首
黄谦（宋代）

整顿乾坤后，边烽久已销。
和亲来北虏，温清乐东朝。
历数躬传舜，文章焕有尧。
会稽天仗路，伤心彩云遥。
赠罗抱拙
祝允明（明代）

休言雅志与今违，吾道何曾有是非。
自信移山终有术，岂知流是亦容机。
耕田凿井康怀日，夏葛冬裘□□衣。
谁信阊门名利窟，此中巢许自依依。
冬至
张炜（宋代）

冷笑书云上鲁台，乖祥俱向眼中猜。
阴逢剥处自阳复，否到极中须泰来。
霜剪草茸寒欲断，日烘梅粉暖全开。
吾侬唤作寻常事，坐看儿童拜节回。
江神子
刘仙伦
（宋代）

东风吹梦落巫山。整云鬟。却霜纨。雪貌冰肤，曾共控双鸾。吹罢玉箫香雾湿，残月坠，乱峰寒。

解珰回首忆前欢。见无缘。恨无端。惟悴萧郎，赢得带围宽。红叶不传天上信，空流水，到人间。
自宁川如鄞道中
曹文晦（元代）

盘盘古堰带崩沙，绿树阴□四五家。十二宝桥今日过，一湾流水浸桐花。
日本武藤百智以诗问余于天津余为言其国人冈千仞使往见之乞一言为先遂赠二诗 其一
范当世（清代）

郁郁龙堂接蜃楼，当时货殖比诸侯。如何马足风尘际，尚有虫吟草木秋。

眉眼知为同命惜，文章须使盛年愁。箧中他日诗千首，过我江南扶海洲。
赠萧参议德藻二首
赵蕃（宋代）

诸侯宾客湖南盛，东海萧生汉帝知。
前后相望真一揆，流传况复有新诗。
乡来识面嗟无地，今日登门可自迟。
未信千岩趣归去，近传新把峡州麾。
昨以拙诗十首寄西川杜相公相公亦以新作…用伸答谢
白居易（唐代）

诗家律手在成都，权与寻常将相殊。剪截五言兼用钺，

陶钧六义别开炉。惊人卷轴须知有，随事文章不道无。

篇数虽同光价异，十鱼目换十骊珠。
次韵文蔚约梅上人来访
方回（元代）

惭非好客郑当时，猥荷高人不见遗。顿悟可能参佛理，淡交谁见喜僧诗。

过从未许泥行数，属和多因险韵迟。彼此缄縢各收拾，他年开卷两相知。
送李屯田守桂阳二首 其一
王安石（宋代）

泊船香炉峰，始与子相识。寄书邗江上，诒我峰下石。

缘以湘水邗，携持与南北。永怀故人欢，不愿百金易。

邗枯归樵苏，石烂弃沙砾。夷门得邂逅，绿发皆半白。

追思少时事，俛仰如一夕。老矣无所为，空知念畴昔。

常思一杯酒，要子相解释。出门事纷纷，归卧意还𠙆。

闻当上湓水，持诏守岭阨。方为万里别，执手先惨戚。

兹游信浩荡，山水多所得。为我谢香炉，风尘每相忆。
夏日次答韦纯显草堂小集
黎绍诜（明代）

结屋田间古径西，洞天深处路还迷。三春涧草堪娱鹿，五夜篝还解听鸡。

投辖敢云河朔饮，登坛重见浣花溪。不妨暇日频临眺，剩有青钱挂杖藜。
夏雨
陆文圭（元代）

仲夏井泉溢，雨声集虚堂。
银竹演高檐，静听何浪浪。
莲弃不受水，盘珠走低昂。
溽润逼衣敌，缝我新葛裳。
婢彼作田人，蓑笠排青身。
出户懒著屐，扫地烧木香。
白书生睡思，徐徐到闰皇。
梦觉闻鼓吹，草蛙怒方塘。
竹尾起寒烟，温萤度微光。
伙翁闭门卧，中夕啼苍黄。
三百绝薪场，积溢势颓墙。
倚江亭会上虞伯逵送梅花并二绝句坐上次韵并调贺子忱 其一
王之望（宋代）

肠断江头索笑花，三三两两逐枝斜。忽随清绝惊人句，来自西湖处士家。
小苑春望宫池柳色
裴达（唐代）

胜游经小苑，闲望上春城。御路韶光发，宫池柳色轻。

乍浓含雨润，微澹带云晴。幂历残烟敛，摇扬落照明。

几条垂广殿，数树影高旌。独有风尘客，思同雨露荣。
赠松坡
何梦桂（宋代）

千丈苍龙雪峤孤，翠髯森戟紫鳞枯。有心不愿明堂柱，消得人间号大夫。
奉和圣制春日幸望春宫应制
马怀素（唐代）

彩仗雕舆俯碧浔，行春御气发皇心。摇风细柳萦驰道，

映日轻花出禁林。遍野园亭开帟幕，连堤草树狎衣簪。

谬参西掖沾尧酒，愿沐南薰解舜琴。
长相思 风雨归渔图
陈霆（明代）

飘雨花。跃浪花。渺渺春江收钓车。东风蓑笠斜。

系芦芽。近蒲芽。一叶轻舟寄浅沙。穿鱼向酒家。
舟中感怀三绝句呈太傅相公兼简岳大用郎中
陆游（宋代）

浪中鼞鞳雨声寒，孤梦初回烛半残。
甲子一周胡未灭，关山还带泪痕看。
简斋年七十五腹疾累月自忧不救邀作豫挽诗 其一
姚鼐（清代）

龙飞四载一词臣，吟啸江山五十春。莫怪尊前为了语，当年同辈久无人。
题砂步三首 其一
米芾（宋代）

一株怪石数茎筠，明月清风不系身。石月无痕竹无韵，寓轩消息与君陈。
留几复饮
黄庭坚（宋代）

几复平生好，能来屈马蹄。
愈风观草檄，刮膜受金篦。
藏器时难得，忘言物已齐。
买书聊教子，让粟不谋妻。
碧草迷寒梦，丹枫落故溪。
尔时千里恨，且愿醉如泥。
遣兴 其一
李龏（金朝）

春色何因向酒疏，画檐愁见燕归初。不知独坐闲多少，释闷还拈架上书。
秋夕
刘崧（元代）

月出乌啼城上台，台前梧竹净尘埃。凉风夜发星辰动，白露秋垂河汉回。

在户莎鸡终日听，随阳鸿雁几时来。绛衣八月南邻曲，拚对寒灯送酒杯。
东武吟
曹邺（唐代）

心如山上虎，身若仓中鼠。惆怅倚市门，无人与之语。

夜宴李将军，欲望心相许。何曾听我言，贪谑邯郸女。

独上黄金台，凄凉泪如雨。
菩萨蛮（次莹中元归韵）

舒亶（宋代）

白苹洲渚垂杨岸。藕花未放青蒲短。斜日画船归。背人双鹭飞。

醉眠金马客。不道风尘隔。红影上窗纱。小庭空落花。
题游息洞
韩愈（唐代）

所乐非吾独，人人共此情。往来三伏里，试酌一泓清。
嫠妇
徐庭翼（清代）

皎皎中天月，夜夜照独宿。问爷胡不归，强笑安儿哭。
郑侍郎家瑞香花盛开而未尝戏赠二首
曾几（宋代）

移春小槛绿樽前，记得花头数尺圆。
传语郑庄修故事，锦薰笼畔过年年。
初十日早立寺门作
赵蕃（宋代）

春天阴晴无定姿，阴云未卷晴风吹。
青山表见花颜色，绿竹增风鹭羽仪。
郭外不知谁是主，眼中今日我题诗。
人生何物非邮传，敢谓吾庐不在兹。
戏题山庵二首
刘克庄（宋代）

封高四尺宁从险，穴锢三泉岂不愚。
客过唐陵悲石马，盗穿秦冢得金凫。
蛩吟不必人歌挽，鸡絮那无客吊孤。
自作铭诗差实录，免教人谤退之谀。
妙庭观
傅诚（宋代）

天风万里拥霓旌，紫凤青鸾上玉京。
故宅一区千古在，夜深惟有月华明。
马判官归阙
梅尧臣（宋代）

与君归洛阳，仕宦颇相偶。
荏苒迁岁时，徘徊乐文酒。
今归已及瓜，为赠聊折柳。
亦将随计书，惨别宁嗟久。
桂林八景 其三 西峰晚照
吕思诚（元代）

西峰西向桂林西，数点晴云落照低。绝岳倚空排宝戟，斜晖转树绕雌蜺。

锦纹零乱霞前映，翠影参差雨后迷。还似岘山诗酒客，醉来听唱《白铜鞮》。
高宗郊祀前朝享太庙三十首 其十 太祖室用《皇武》。
郊庙朝会歌辞（宋代）

为民请命，皇祖赫临。天地并贶，亿万同心。造邦以德，介福宜深。

挹彼惟旨，真游居歆。
高宗建炎初祀昊天上帝
佚名（隋代）

茫茫苍穹，孰知其纪。
精意潜通，虽远而迩。
量币芳诚，有实斯篚。
睠然顾之，永锡繁祉。
寄子虡
陆游（宋代）

汝官南寿春，我居东会稽；疋马护秋塞，两犊翻春泥。
淮天沙雁过，江村雪云低。
书来动半年，相望常怆凄。
父子不共耕，此悔真噬脐。
明年城西社，烂醉相扶携。
春日郊居
王学琦（清代）

田家几日晴，江上有莺声。对酒野花落，闭门春草生。

溪流清复浅，村径曲还平。不用买山隐，吾兹老钓耕。
闻西浦渔歌作
曾跃鳞（宋代）

西浦鸣榔下钓矶，歌声欸乃送斜晖。
扣舷互答惊鸥梦，拍手难呼看鹭飞。
山接素琴仙子过，洲连青草草使君归。
海天空阔家长在，一任芦花雪点衣。
柯山道上作
陆游（宋代）

道路如绳直，郊园似砥平。
山为翠螺踊，桥作彩虹明。
午酌金丸橘，晨炊玉粒粳。
江村好时节，及我疾初平。
应制赋钟山云气冱寒诗首句乃御制也
邓雅（元代）

冱寒云鸿濛，维时届严冬。乾坤既定位，造化乃有功。

圣人昌国运，父老歌年丰。鳌足立四极，钟山蟠一龙。

风云常变化，草木自葱茏。帝德迈三五，君门深九重。

金陵势佳丽，芒砀气郁葱。永世立基业，群经知统宗。

华夷遵教化，臣子效精忠。三诰比谟典，万几思始终。

忧民至恳切，论道每从容。田野被闿泽，闾阎还古风。

咨询及耆老，歌舞效儿童。承诏上金殿，命题劳圣衷。

臣才实蹇涩，臣貌复龙钟。岂有涓埃报，深知眷顾隆。

上林春欲动，大地雪犹封。何物耐寒气，青青万年松。
次韵酬王元衷相过夜话次日见寄
廖刚（宋代）

短檠移爝光，败席扫虿蜇。轩昂仅容膝，良愧生事拙。

妙语契深心，澄浑皎寒月。何当日相寻，尚陋温伯雪。
初冬快晴陪宣卿叔夏游石头庵过三生藏穷深极
胡寅（宋代）

仰止春风泼黛山，亦应秋色两难攀。
祗嫌痼疾烟霞上，且爱陶鎔水石间。
防有鹊巢
佚名（先秦）

防有鹊巢，邛有旨苕。谁侜予美？心焉忉忉。
中唐有甓，邛有旨鷊。谁侜予美？心焉惕惕。
题汪水云诗卷
萧炎丑（宋代）

听说西湖事，分明在目前。
逋梅笼水月，坡柳弄风烟。
春梦须臾里，旧游三十年。
把君丙子集，读罢泪潸然。
春尽日
白居易（唐代）

芳景销残暑气生，感时思事坐含情。无人开口共谁语，

有酒回头还自倾。醉对数丛红芍药，渴尝一碗绿昌明。

春归似遣莺留语，好住园林三两声。
鹧鸪天
蔡楠（宋代）

病酒厌厌与睡宜。珠帘罗幕卷银泥。风来绿树花含笑，恨入西银月敛眉。

惊瘦尽，怨归迟。休将桐叶更题诗。不知桥下无情水，流到天涯是几时。
赠朱德裕宋安民以学诗如学仙为韵五首 其五
周孚（宋代）

佐饭止三韭，庇身唯尺椽。永绝富贵想，薄有香火缘。

尚忧贪嗔痴，更著后者鞭。定倾与援溺，稽首西方仙。
扬州雨中张十宅观妓（一作张谓诗）
刘长卿（唐代）

夜色带春烟，灯花拂更燃。残妆添石黛，艳舞落金钿。

掩笑频欹扇，迎歌乍动弦。不知巫峡雨，何事海西边。
昼锦堂再赏牡丹
韩琦（宋代）

锦堂重赏牡丹红，不惜残英数日空。嘉艳岂无来岁好，清欢难得故人同。

谁言山下曾为雨，只恐身轻去逐风。且共对花开口笑，莫持姚左较雌雄。
和学士秋怀一十五首
李弥逊（宋代）

十年行地一虚舟，过眼风烟几度秋。
华发半从身外老，故山时得梦中游，
养正四咏 其一 寝门视膳
弘历（清代）

寝门虔问视，日三念在兹。食察寒煖节，体询安否宜。

大舜慕五十，孟氏称孩提。西伯仁人哉，由来因此推。

立爱千秋法，锡类百王基。
闲中富贵
陆游（宋代）

要信人生各有缘，闲中富贵亦关天。
绿窗静对千梢竹，翠窦新疏一脉泉。
爱百衲琴常锁匣，买双钩帖不论钱。
个中得意君知否？不换金貂与玉蝉。
次韵马少伊、郁舜举寄示同游石湖诗卷七首
范成大（宋代）

潇洒王郎亦胜流，今年何事阻清游？
当家风味今如此，孤负山阴夜雪舟。
闻子将有湖上打船之议启事与闻即报以诗
黎遂球（明代）

笑把荷珠愿买邻，飘零予亦托閒身。鱼能寄字收为使，客有如仙许共亲。

四壁画图开石丈，百城行部署波臣。春来又泛桃花水，肯向明时说避秦。
谢潘端叔惠红梅
楼钥（宋代）

为君手种向南堂，误认昌州移海棠。
元是玉妃生酒晕，帐中仍带返魂香。
题越人王脩竹所藏雪窦禅师真迹
米芾（宋代）

一幅昏昏半已空，何人重出自为工。从兹万偈并千颂，扰乱春风卒未穷。
题等慈寺后经略潘德鄜旧居三绝 其二
张侃（宋代）

中书当日冠天下，半世浮萍无定居。却是子孙能力守，结茅随分并精庐。
将之天长题新亭壁二首
张耒（宋代）

云卷山光到眼前，满川摇落早秋天。
客来系马成何事，风雨寒窗一觉眠。
次韵杨鸣鹤游紫微山一首用章孝标韵
贝琼（元代）

金刹藤萝外，通人一径微。天风铁凤语，海雨墨龙飞。

水落仙翁井，云收玉女衣。东楼曾玩月，夜挟彩鸾归。
折桂令·西湖
赵善庆（元代）

问六桥何处堪夸？十里晴湖，二月韶华。浓淡峰峦，高低杨柳，远近桃花。临水临山寺塔，半村半郭人家。杯泛流霞，板撒红牙，紫陌游人，画舫娇娃。
旅闷十首
方回（元代）

旧观繁华绝，余风巧伪滋。
人穷何不至，俗薄故堪嗤。
敝帚犹艰借，劳薪自暗炊。
扶摇九万里，遥谢庶风雌。
横云山
凌岩（宋代）

七峰𡷾崒拥层峦，偃盖孤松石上蟠。行云白龙何处去，暮云深锁洞门寒。
广信道中
喻良能（宋代）

昔日题诗处，重来续胜游。
绿阴初入夏，苍鬓几经秋。
细雨渡头市，孤烟汀际舟。
溪山虽信美，翻恨不淹留。
惜花
李纲（宋代）

瓶水养花花已老，零落春风寒不扫。从教几案积残红，尚有馀香慰衰槁。
石井
释绍昙（宋代）

打硬工夫搆得深，谁知水底有蓬尘。
放开一线路头活，落赚几多明眼人。
题查声山学士花溪石漾图 其二
周起渭（清代）

春风吹钓丝，偶逐蜻蛉起。还同花溪鱼，演漾花溪水。

长空写潭影，澄怀澹如此。出处偶然事，论心付葭苇。
山寺夜起看月
李昴英（宋代）

丙夜忽窗白，披衣起凭栏。
山川如昼见，松桧照人寒。
孤鹤欬屋脊，群僧鼾纸单。
灯前呼老佛，妙境许同观。
诀别偈
汤道亨（宋代）

八十一年饶舌，终日化缘不歇。
重阳时节归家，一路清风明月。
题武夷仙掌岩
林汝砺（宋代）

汉武升遐几度春，金茎事迹总无闻。悬崖更不承朝露，空印纤纤十指纹。
狐裘
徐渭（明代）

狐裘赊去止三金，大海投鱼两岁沈。鹰马趁风嫌未急，檐阶负日苦长阴。

歌闻未必如金石，肘见真应捉领襟。犹喜雪宵看信国，发冲冠顶汗淋淋。
赋得别梦依依到谢家八首 其一
王彦泓（明代）

名花偏作隔墙枝，爱影怜声入手迟。门第敢言非道蕴，才情端喜是芳姿。

桃边未许裙题字，柳下曾将带乞诗。今日眼波微动处，半通商略半矜持。
钜鹿公主歌 其三
王世贞（明代）

钜鹿公主殷郎妹，万乘玉体慎自爱。
次韵通明叟晚春二十七首 其二十七
释德洪（宋代）

清绝新诗写硬黄，著签端为密收藏。自惊短拙知何限，爱子高才见未尝。
高凉杂诗八首 其三 将至莲塘驿雷雨
郑学醇（明代）

迅雷鸣汉外，烨电出云间。二气无停晷，玄机若转环。

惊乌栖不定，牧竖疾驱还。古驿堪投宿，遥看隔几山。
真宗汾阴礼毕亲谢元德皇后室三首
真宗（宋代）

莺骖复整，鹤驾难留。
白云缥缈，紫府深幽。
庙虽载止，神无不游。
垂佑皇宋，以永鸿休。
题姚显叔南屿书院
戴复古（宋代）

朝夕置身书卷间，纷华满眼几曾看。
山林不受尘埃涴，屋宇无多气象宽。
立脚怕随流俗转，留心学到古人难。
漫山桃李争春色，输与寒梅一点酸。
生查子（梅和柳）
韩淲（宋代）

山意入春晴，都是梅和柳。白白与青青，日映风前酒。

归去也如何，路上休回首。各自做新年，柳袅梅枝瘦。
因杨刑曹往荆南代书寄二唐高士
晁说之（宋代）

二唐今日操，真视二龚多。
不道荆州远，其如梁苑何。
魂收苍壁梦，泪断绿珠歌。
顾我非夫甚，嵩山空薜萝。
惜分阴
孟简（唐代）

业广因功苦，拳拳志士心。九流难酌挹，四海易消沈。

对景嗟移难，窥园讵改阴。三冬劳聚学，驷景重兼金。

刺股情方励，偷光思益深。再中如可冀，终嗣绝编音。
句 其五十八
释惠崇（宋代）

景霁云回合，秋生树动摇。
久寓泉南待一故人消息桂隐诸葛如晦谓客舍不可住借一园亭安下即事凡有十首 其九
戴复古（宋代）

寄迹小园中，忽有乌衣至。手中执圆封，州府特遣馈。

罗列满吾前，礼数颇周致。四邻来聚观，若有流涎意。

呼童急开樽，四邻同一醉。
咏苜蓿
梅尧臣（宋代）

苜蓿来西域，蒲萄亦既随。胡人初未惜，汉使始能持。

宛马当求日，离宫旧种时。黄花今自发，撩乱牧牛陂。
水夫谣
钱秉镫（清代）

水夫住在长江边，年年捉送装兵船。
上水下水不计数，但见船来点夫去。
十家门派一夫行，生死向前无怨声。
衣中何有苦搜索，身无钱使夜当缚。
遭他鞭挞无完肤，行迟还用刀箭驱。
掣刀在腰箭在手，人命贱同豕与狗。
射死纷纷满路尸，那敢问人死者谁？
爷娘养汝才得力，送汝出门倚门泣。
腐肉已充乌鸢饥，家家犹望水夫归。
乐府杂拟
黄彦平（宋代）

神物有显晦，飞潜不同群。
为梭蓄雷电。为剑动祥氛。
鱼服与蛇行，季蛇隐其文。
嗜欲未可求，物象畴能分。
一朝逝不留，万里垂天云。
回首视山泽，凡鳞故纷纷。
赠江心寺钦上人
徐照（宋代）

客至启幽户，笋鞋霆曲廊。
潮侵坐禅石，雨润读经香。
古砚传人远，新篁远塔长。
城中如火热，此地独清凉。
宫词 其七
花蕊夫人徐氏（唐代）

厨船进食簇时新，侍宴无非列近臣。日午殿头宣索鲙，隔花催唤打鱼人。
水龙吟
刘克庄（宋代）

此翁饱阅人间，三生似是刘宾客。若论辈行，早陪韩柳，晚交元白。老矣安能，为人取履，与人争屐。叹酒泉郡远，醉乡路绝，今何处、堪开国。

解去冰衔华职。遍空山、难寻行迹。道旁喘月，田间卧草，也胜郊特。宰相□□，周公留召，娄公容狄。喜时平身健，三行社饮，一声樵笛。
满江红
洪适（宋代）

春色匆匆，三分过、二分光景。吾老矣，坡轮西下，可堪弄影。曲水老觞时节好，茂林修竹池台永。望前村、绿柳荫茅檐，云封岭。

蜂蝶闹，烟花整。百年梦，如俄顷。这回头陈迹，漫劳深省。吹竹弹丝谁不爱，焚琴煮鹤人何肯。尽三觥、歌罢酒来时，风吹醒。
金莲出玉花 姜公惠故纸
马钰（金朝）

然传旨。下清吟专谢纸。帛迁延。笔书笺鑺见前。开微寡。擘悭心当舍下。

惠群仙。却酬君诗百篇。
高宗明堂前朝献景灵宫十首
真宗（宋代）

进旅退旅，载执干戚。
不愆于会，容服有赫。
式妥式侑，神保存是格。
发鉴孔昭，孝思维则。
对雪赠徐秀才
韦应物（唐代）

靡靡寒欲收，霭霭阴还结。晨起望南端，千林散春雪。

妍光属瑶阶，乱绪陵新节。无为掩扉卧，独守袁生辙。
摸鱼儿 楼桑呼汉昭烈庙
元好问（金朝）

问楼桑、故居无处。青林留在祠宇。荒坛社散鸟声□，寂寞汉家宇鼓。春已暮。君不见、锦城花重惊风雨。刘郎良苦。尽玉垒青云，锦江秀色，办作一丘土。西山好，满意龙盘虎踞。登临感怆千古。当时诸葛成何事，伯仲果谁伊吕。还自语。缘底事、十年来往燕南路。征鞍且驻。就老瓦盆边，田翁共饮，携手醉乡去。
愿月得雨兼旬秋旸人望已切再和前韵
陈普（宋代）

播谷栽桑复执麻，全凭雨露作人家。
世间惟有心须霁，一片浮云不可遮。
水调歌头 其四 湖光亭落成
叶梦得（宋代）

修眉扫遥碧，清镜走回流。堤外柳烟深浅，碧瓦起朱楼。

分付平云千里，包卷骚人遗思，春色入帘钩。桃李尽无语，波影动兰舟。

念谢公，平生志，在沧洲。登临漫怀风景，佳处每难酬。

却叹从来贤士，如我与公多矣，名迹竟谁留。惟有尊前醉，何必问消忧。
送邓制干二首
项安世（宋代）

赋颂前朝爱，诗文内相傅。
九家潘岳鬓，万里米家船。
滟滪冬无雪，蓬婆昼不烟。
未须台阁上，迢递佐三边。
至华藏寺先呈琏长老
张镃（宋代）

切莫撞钟领众迎，作家相见要情真。
亦庵自是优婆塞，知事当人定不瞑。
山中纪咏
袭文焕（宋代）

胜地栖迟惯，青山耐久看。
云烟五洞古，泉石九峰寒。
已化岩前虎，犹藏箬下丹。
黄花生意别，秋老不凋残。
白日幽情惬，间门到者稀。
嗜茶和月煮，采药带云归。
春树馀花落，天坛独鹤飞。
年华自来往，慵换薜萝衣。
送陈鸣野还稽山旧庐
王问（明代）

溪上与君饮，即从溪上归。
溪云向暮生，飘飖随君衣。
渺渺越江渡，遥遥想容辉。
草《玄》心自苦，常掩子云扉。
颂古十七首
释大观（宋代）

自是兵家贵伐谋，鏖锋擒敌未为优。
沈沈刁斗三更月，玉帐威行紫塞秋。
登灵山寺汲泉试茗
成鹫（清代）

三年两过灵山寺，今日初尝峡口泉。井脉但凭岩叟说，茶经曾记岳僧传。

一身病肺嗟岐路，千里归心向洞天。自笑不如清涧水，时时流傍碧峰前。
赠苏十三中丞
薛涛（唐代）

洛阳陌上埋轮气，欲逐秋空击隼飞。

今日芝泥检征诏，别须台外振霜威。
闻从者谈邕州土俗柬王佥宪
刘大夏（明代）

邕州壤地接交南，凄楚夷风不忍谈。男女歌谣成卺礼，官民尔忍集茅庵。

瘴来山谷云应黑，毒入溪河水尽蓝。漂泊独怜吴楚客，故园回首意何堪。
悼外
言忠贞（清代）

别具棱峥骨相清，读书原不慕公卿。一官贫到无长物，七秩年公累至情。

南浦帆归才几夕，西河泪尽痛今生。只知重作天涯计，遽尔寻儿地下行。
行香子•赋恨
彭孙遹（清代）

取次相亲。打叠消魂。再休避、小媵鱼鳞。个时心事，费尽温存。

有几分怜，几分爱，几分嗔。

参横斗转，匆匆归去。木苍琅、隔断重津。分明眼底，欲见何因。

似镜中花，水中月，梦中云。
踏莎行 赠兴平赵六士
谭处端（元代）

百岁荣华，星移光烈。人身难保朝昏彻。恩情眷爱已收空，不时大限将分别。早悟轮回，惊生惨切。割情舍爱亲玄诀。公还猛烈人清虚，风人
台州郡治十二诗太守尤延之命赋·节爱堂
林宪（宋代）

圣人定规模，用节民自爱。
后来巧施为，民害深可慨。
先生寿正脉，吾道灿然在。
揭以榜屋梁，流风万千载。
宴坐庵
范成大（宋代）

跏趺合眼是无何，静里惟闻鸟雀多。
俗客叩门称问字，又烦居士起穿靴。
李少傅逸老亭
宋祁（宋代）

逸驾欢迎养，飞轩适所宜。
营菟兹寓老，趋鲤即闻诗。
地胜心逾放，人閒趣自奇。
嵩云来冒栋，荥溜下通池，
静偶惟黄卷，仙谣杂紫芝。
窗风伴披衽，簷月对支颐。
相笔留齐榜，邦侯庆寿卮。
美哉翚棘咏，兼记挂冠时。
再和公仪龙图
梅尧臣（宋代）

千重海浪渔人醉，百战沙场野叟闲。
能向闹中还得静，乃知朝市即青山。
送真景元直院将漕江东
徐侨（宋代）

识度追诸老，文章用一班。
志心深国计，正论豫时艰。
将指顾忧地，登车慷慨间。
却闻涂巷语，有诏命公还。
金丹诗四十八首
张继先（宋代）

阿尔多淫上帝嗔，罚为狐兽尾随身。
只言五百年方变，岂谓三随日化神。
雷火不知何处用，犬牙同此作教亲。
冤魔眷属狐狸肖，变化妖容惑几人。
齐物诗 其四
俞樾（清代）

莫与痴人细较量，吾生何处不徜徉。出门一步即为远，作客十年未是长。
恭睹留都大内作二首 其一
王慎中（明代）

壮丽谁言汉未央，钩陈华盖翼明堂。千门旭日光分映，双阙中天势欲翔。

前殿曾闻临遣帅，离宫屡是从诸王。微臣已恨生时晚，拜手徒思颂太康。
东山采药
郑樵（宋代）

一掬金丹向晚风，山前草木尽龙宫。
诗书便是神仙味，更笑行冲问药笼。
次韵张进彦见寄二首
王之道（宋代）

坐想云烟走笔端，夜哦佳制老忘寒。
一时思致追长庆，千载风流识建安。
接武尚稽班玉笋，昂霄终合待金銮。
自怜衰退无新语，捧腹还君醉眼看。
赠画龙章道人
黎廷瑞（宋代）

几载湖中住，归来笔有神。
青天双剑气，破壁一梭尘。
举世惟看画，何人更识真。
千岩冰复雪，雷雨动青春。
三和
项安世（宋代）

作者向来十数，名随草木俱堙。
圣贤生世不数，文章何代无人。
十月初三日自邑夜归
舒岳祥（宋代）

北风茅店晚炊迟，吠犬声中踏黑归。
溪上人家应夜绩，松明一点出疏篱。
山中寄友人
杜荀鹤（唐代）

深山多隙地，无力及耕桑。不是营生拙，都缘觅句忙。

破窗风翳烛，穿屋月侵床。吾友应相笑，辛勤道未光。
寄耿伯玉台掾
魏初（元代）

爱君情味唱君词，一别秦亭有所思。碧玉骰盘荔枝酒，夹城花暗独来时。
醉乡曲
沈瀛（宋代）

说与贤瞒，这躯壳、安能久仗凭。幸尊中有酒浇磊块，先交神气平。醉乡道路无他径。任陶陶、现出真如性。没闲恼、没闲争。也能使情怀长似春。也能使飘然逸气如云。饶君万劫修功行。又争如、一盏乐天真。这些儿，休放过、且重斟。
百合
舒岳祥（宋代）

收合千红不上枝，绿茎丹萼称施为。灯笼翠干从高揭，火伞流苏直下垂。

文豹翻身腾綵仗，赤龙奋爪摆朱旗。莫疑衰老多誇语，渍蜜蒸根润上池。
颂古
释慧空（宋代）

佛手驴脚生缘，三山影落中天。
武帝多方学道，王乔端坐神仙。
和折子明丈闲居杂兴十首
赵蕃（宋代）

人说居闲久，园今数亩开。
荒榛除旧舍，规画见新材。
郁郁宜深芘，堂堂岂易摧。
遐思挹湘水，高兴拟裴台。
赠林相士
李曾伯（宋代）

卖卜长安作漫游，裹粮千里为报谋。
时危贵得班超相，命薄那能李广侯。
术挟瑟竽虽易售，话逢枘凿亦难投。
江头雨滑东风急，挑却行包归去休。
半生
周馨桂（清代）

半生踪迹任西东，往事都归感慨中。游倦相如空有赋，数学李广竟无功。

眼逢青处神常告，头未白时心尚雄。只觉忧勤难自逸，穷年矻矻似童蒙。
次明仲凉字韵
刘子翚（宋代）

浮暑熏人只欲狂，秋声未肯抹横塘。
倦看黄奶浑无味，醉着白横如许凉。
扫砌政须修竹舞，荫花绝爱巨荷张。
紫髯不是轻风景，更拟回鞭向葛强。
十六夜对月和十五夜无月
释道宁（宋代）

四面阴云旋旋舒，冰轮一片耀昏衢。
影分万派曾无异，光照千门岂有殊。
境寂风清思至友，香残玉篆倦加趺。
寥寥廓彻瑠璃界，心月圆明德不孤。
偈颂一百三十三首 其十二
释居简（宋代）

试问卧云深处客，不知何以答升平。荡然至化难逃避，万里尧天一点云。
早朝大明宫呈两省僚友
贾至（唐代）

银烛熏天紫陌长，禁城春色晓苍苍。(熏天 一作：朝天)
千条弱柳垂青琐，百啭流莺满建章。
剑佩声随玉墀步，衣冠身惹御炉香。
共沐恩波凤池上，朝朝染翰侍君王。
赠闲师（一作送令闲上人）
许浑（唐代）

近日高僧更有谁，宛陵山下遇闲师。东林共许三乘学，

南国争传五字诗。初到庾楼红叶坠，夜投萧寺碧云随。

秋江莫惜题佳句，正是磷磷见底时。
次韵元素赋余新居
周紫芝（宋代）

一樽能此共窥临，草色凄迷步履深。黄帽青鞋聊偃蹇，白衣苍履自浮沉。

瓮头酒熟须同把，窗下诗成亦共吟。待得吾庐真可爱，更须绕屋树成阴。
喜雨轩
颜耆仲（宋代）

六月炎炎苦旱灾，斯民何罪守非材。
炉烟未断浓云合，神物潜驱好雨来。
苗槁复苏青易见，鬓愁虽喜白难回。
也知慰我三农望，膏泽应须遍九垓。
送祠部曹郎中邺出守洋州
郑谷（唐代）

为儒欣出守，上路亦戎装。旧制诗多讽，分忧俗必康。

开怀江稻熟，寄信露橙香。郡阁清吟夜，寒星识望郎。
陪侍郎叔游洞庭醉后三首 其三
李白（唐代）

刬却君山好，平铺湘水流。巴陵无限酒，醉杀洞庭秋。
送李南玉
梅尧臣（宋代）

小人贫於资，君子贫於时。
小人富於货，君子富於辞。
贫虽同寒饥，富不同路岐。
彼富殁则已，此富名不移。
丈夫事百变，未死安可期。
明明趋财利，莫恤前人嗤。
举家如春蚕，仰食不可迟。
况念宿债窘，何愧贱士为。
买臣尝负薪，相如犹涤卮。
君思此二人，信吾言不欺。
迩者有赵壹，穷愤自兴诗。
乘骥抱美玉，乐与和未知。
古来鲜逢遇，後世无苦悲。
寄题萧民望扶疏堂二首
杨万里（宋代）

不栽繁杏试晴红，不种垂杨拂暖茸。
堂下生涯无一物，月中修竹雪中松。
用尊字韵寄胡约之
汪晫（宋代）

芙蓉红晚对高轩，何日论文共一尊。祇作古诗十九首，不消柱史五千言。

一声南雁霜华重，连夜西风木叶翻。自叹须眉今白尽，复愁友道更昏昏。
答长沙丁秀才书
齐己（唐代）

月月便车奔帝阙，年年贡士过荆台。

如何三度槐花落，未见故人携卷来。
送秦令元发赴吉阳
李光（宋代）

百里威风已震惊，朱幡夹道耸先声。耕桑不扰民归业，香翠无求吏自清。

老去方知五马贵，愁来未觉一杯轻。世情冷暖难开口，怀抱因君得尽倾。
太白楼
戴敦元（清代）

贾生夭折平子愁，云龙上下安可求。《离骚》一卷付流水，眼底突兀维高楼。

楼头黄鹤飞不去，云是太白曾游处。万岁千秋身后名，朱甍碧瓦城边路。

玉京群帝朝玄都，呼吸沆瀣餐醍醐。鸾皇不屑受控驭，一笑撒手浮江湖。

开宝中年富文藻，奇才肯放东山老。凌云一赋沈香亭，太息知卿恨不早。

长安市上无地眠，华阴道中催吟鞭。快携谢眺惊人句，茫茫四顾投云天。

九关虎豹耽耽视，不见灵妃启玉齿。常教纪瘦怨黄泉，无复汪伦照潭水。

解衣归卧徂徕阴，竹溪日暮寒烟沈。掉头有约迟巢父，拘膝无聊弄伯禽。

贺监平生最萧瑟，白首金闺情乍昵。鉴湖一曲沙棠舟，越女三年留不得。

风尘满目忽相逢，别有伤心感慨同。十千沽取兰陵酒，黄垆小饮愁匆匆。

兴酣拔剑忘今古，沧洲五岳低樽俎。粟飞鬼哭啼夜乌，石破天惊散秋雨。

浮云苍狗叹纷更，河北无端鼓角鸣。蜀道古曾哀望帝，夜郎天遣戍长庚。

文章浩气西风劲，壮士悲歌掩明镜。知己何似汾阳王，故人赖有当涂令。

落尽杨花放白鹇，扁舟姑孰又生还。青山枯骨犹余恋，金粟前身若等闲。

蓬莱三度成清浅，法轮留待莲花转。此楼不共劫灰寒，一任云烟自舒卷。

当时谁识谪仙人，遗迹空扬陌上尘。间杀看花憔悴客，十年人海尚迷津。
广信至玉山舟中 其二
纪大奎（清代）

东南是沧海，此水乃西行。高下数百里，时为不平声。

所遇有如此，流恨何时已。可怜无父人，犹作浪游子。
雁山纪游七首·灵岩寺
薛嵎（宋代）

千岩崚骨露，随怪各生形。
目力到天尽，心旌倚佛宁。
夜钟传谷杳，石气逼灯青。
崖腹猕猴住，多年性亦灵。
次胡澹庵题挹翠轩韵
王亘（宋代）

西山排闼来，周遭自环翠。俗眼少见之，一览忘世味。

平生三径心，盍早赋归计。纵落尘土居，不与草木敝。

公馀事幽寻，清风拂衣袂。最喜轩中人，所挹多爽气。

蓬蒿天地宽，万境发诗思。白云未能閒，时出过窗几。

檐雨听夜语，池草生春媚。山灵若相知，好风为裂眦。

馀光虽力挽，回次那得致。
在伯教授为考试之行不知其地漫成五诗送之
赵蕃（宋代）

君行不到武昌下，别驾西京刘更生。
但想新知作倾倒，莫闻高论吐峥嵘。
上益公十绝为寿·金乌
刘过（宋代）

金翰振晓近天威，玉于循琼书影迟。
曾上大裘头上看，暧然可爱是冬曦。
含山令尹章邦基即其所居剜山得石嵌空乃作堂
王之道（宋代）

我闻美玉地所秘，出为世用自有时。
譬犹景星与庆云，千载往往一见之。
君家玉璧岂无说，凿山得石夸瑰奇。
岂惟苍翠实相似，温润清越璠璵姿。
细看高广类墙壁，以璧名之故其宜。
剜劖不已石无尽，此窟未易窥藩篱。
作堂正在佳绝处，下视海岳如城池。
钱塘雪浪涌澎湃，天竺烟岫纷参差。
君于其间日成趣，长篇短句挥蛟螭。
乃知地灵不爱宝，要令景物求新诗。
顾我与君无半面，牵帅阿咸难固辞。
沽哉沽哉吾与玉，它年相见期相知。
送李鹤田入浙赵春谷招
刘辰翁（宋代）

天下南北车书通，行人点点过汴宫。空馀艮岳一拳土，黯惨如雪吹不融。

平乘楼上王夷甫，一流中外泪如雨。西风羽扇不障尘，更是莲子随根去。

政事堂中三相公，往往退食如夔龙。少年恸哭不见用，一语不合面发红。

八年流落无处所，合眼当朝遽如许。忠魂不到海门潮，别殿芙蓉废为圃。

茫茫古路日平西，不信金铜不泪垂。浮沈亲故懒相问，白发唯有春风知。

李侯髀肉堪流涕，同谷哀吟越州弟。买丝刺绣刺未成，公子翩翩雁书至。

飘飘起望白云间，裘雪牛车度赤山。年馀七十能几见，我且欲往穷当还。

平生高李经行处，寂寞断桥漂落絮。不知到日似枯鱼，泪入黄河别鲂鱮。

当空殿阁密云团，曾和薰弦接羽翰。至今尚留花石否，杜鹃再赋长恨端。

苏州正念东邻女，伤心更遇杨开府。语言憔悴敢分明，买酒行浇茂陵土。
题子敬范新妇唐摹帖三首 其二
米芾（宋代）

云物龙蛇惨动纸，父子王家真济美。庾翼小儿宁近似，沧溟浩对蹄涔水。

腾蛇无足蜈多趾，以假移真信用智。龟澼虽多手屡洗，卷不生毛谁似米。
邮亭书怀
吴惟信（宋代）

晚向邮亭立，原荒草树稀。天随云气变，雨带雪花飞。

客鬓今年白，故园何日归。知音空满眼，范叔自无衣。
峡山寺别云宪使文宣慰诗人李梅南
魏初（元代）

来时船疾不曾登，去日星飞又促行。径为诸公暂留别，四更烧烛看题名。
送史纯夫出疆
王铚（宋代）

悠悠远水李膺舟，漠漠馀寒季子裘。隔岁梅花新旧恨，入春山子古今愁。

重游梁宋三千里，看复关河四百州。辩舌纵横报知己，古人凭轼取封侯。
次韵张鹏飞三绝
方回（元代）

酒箴酒颂日夜读，后喜伯伦前子云。
浪说平生三万卷，一言无用总虚文。
边城客思
释斯植（宋代）

客里厌芳尘，凄凉又问津。
向南人去远，归北马嘶频。
野水荒城暮，孤舟海树春。
故乡非久别，已觉鬓毛新。
午热登多稼亭五首
杨万里（宋代）

矮屋炎天不可居，高亭爽气亦元无。
小风不被蝉餐却，合有些凉到老夫。
卢十五竹亭送侄偁归山
杨衡（唐代）

落叶寒拥壁，清霜夜沾石。正是忆山时，复送归山客。

殷勤一尊酒，晓月当窗白。
闻平江焚爇
释怀深（宋代）

阿呵呵了阿呵呵，聚落都如蝼蚁窠。一弄火销无影迹，几人于此悟南柯。
酬李郢夏日钓鱼回见示
鱼玄机（唐代）

住处虽同巷，经年不一过。清词劝旧女，香桂折新柯。

道性欺冰雪，禅心笑绮罗。迹登霄汉上，无路接烟波。
好事近
赵与仁（宋代）

春色醉酴醾，昼永篆烟初绝。临水杨花千树，尽一时飞雪。

穿帘度竹弄轻盈，东风老犹劣。睡起凭栏无绪，听几声啼鴂。
对月
赵蕃（宋代）

风清胜夏暑，月薄借秋光。
坐觉还神观，心期隔帝乡。
满阶蛩送感，何许笛飞凉。
盘礴俄成久，轩然睡倚墙。
和吴学士对春雪献韦令公次韵
黄滔（唐代）

春雪下盈空，翻疑腊未穷。连天宁认月，堕地屡兼风。

忽误边沙上，应平火岭中。林间妨走兽，云际落飞鸿。

梁苑还吟客，齐都省创宫。掩扉皆墐北，移律愧居东。

书幌飘全湿，茶铛入旋融。奔川半留滞，叠树互玲珑。

出户行瑶砌，开园见粉丛。高才兴咏处，真宰答殊功。
送王炎弼赴山阳守以兵卫森画戟宴寝凝清香为
曾协（宋代）

壶矢新油幕，春芜旧战场。
候亭閒夜柝，归袖着天香。
西省斋宿陪侍左史曹舍人话旧以除当字赋诗下
程公许（宋代）

泼面缁尘不易当，佩兰谁与共祗芳。
迂顽羞问翻阶药，邂逅不祗分案香。
且可埋头繙竹素，底须击肘诧银黄。
看公自致青云上，老我何妨诮斗量。
寿密在
释今无（明代）

恰逢九日菊花新，喜见山头产玉麟。银汞炼成丹尚拙，金针拈起意尤真。

海云塔影松俱长，仙石波声道未贫。前后旷观浑不着，莫将此意逐时人。
故致政参政大资张公挽词三首
韩元吉（宋代）

益部烦分陕，金陵起御戎。
逢时身已病，忧国志弥忠。
廊庙訏谟外，丘园梦寐中。
弹冠与归老，盛节有初终。
四伯父生朝三首 其二
项安世（宋代）

夜阑脩竹罢传觞，清晓诜诜辑燕堂。浴冠舞童春服盛，秀眉齯燕颂声长。

博山细吐晴霏润，大斗高斟臈味香。华发他年多胜事，凤纶重叠拜恩光。
毛国镇生日二绝
苏辙（宋代）

生日元同小赵公，里闾相接往还通。
怪公日夜归心切，欲寄此生丹灶中。
〈世谓叔平大赵参政、阅道小赵参政赵公善养生，故有丹灶之句。
闻公归橐尚空虚，近送《楞严》十卷书。
心地本无生灭处，定逢生日亦如如。
化阄拈千手大悲像
释居简（宋代）

秋澄万水家家月，春入千林处处花。为问大悲千手眼，不知明月落谁家。
遥别谢衷伯 其一
陈邦彦（明代）

江阁听鸣雨，乡心一夕催。所嗟谈未半，相忆首频回。

郑重侯门俊，琳琅上客才。马卿游已倦，何计伴邹枚。
赠日本使者仓松敖
曹寿铭（清代）

晓日扶桑壮节旄，使臣修贡出词曹。殿班柳拂银蘤佩，海泊霜明赤冶刀。

重译文章通上国，八荒珠玉会神皋。汉家月色春申浦，万里沧波去梦劳。
寄题武陵柳氏所居二首其二康乐楼
苏辙（宋代）

邑居欲尽溪山好，不作层楼无奈何。
岩谷满前收蜡屐，漪涟极目卷渔蓑。
安心已得安身法，乐土偏令乐事多。
千里筠阳犹静治，还家一笑定无他。
与陈宰
许月卿（宋代）

到处逢人说大苏，一门兄弟古今无。
吹埙林五黟山马，鼓瑟陈双婺水凫。
定分有殊自鹏鷃，闲情无限尽龙猪。
归来坐倚蓬窗下，少挹春风过里闾。
冷副端与诸人九日登高有诗次韵
孙应时（宋代）

彭泽归心似酒浓，蓴鲈嗟已负秋风。
文书雁鹜喧呼里，尊俎江山梦寐中。
采菊谁搴三径绿，赐萸休想一枝红。
朝来快读诗仙句，犹得尘衿一洗空。
柬顾亭林先生
郁植（清代）

惊喜相看问阿翁，少年连袂各头童。家从十五年前别，身在三头里外同。

且注虫鱼潜砚北，任教车马过墙东。乡关耆旧多萧索，阅历如公道未穷。
五言诗二首 其二
卜天寿（唐代）

他道侧书易，我道侧书难。侧书还侧读，还须侧眼看。
依韵和双头芍药十六首 其十二
陆佃（宋代）

几时诗债许蠲除，直待金鸡放赦书。神峡自来云一片，仙山多是玉群居。

祇缘貌类欣临镜，却为情亲忘见梳。不怕飞泥侵妙质，吾家斤斧正风如。
次韵赵文鼎同游鹅石五首
韩元吉（宋代）

几年家住玉溪头，乘兴时来上钓舟。
古寺幽情未曾到，寻春一为野僧留。
杂曲歌辞。苦热行
齐己（唐代）

离宫划开赤帝怒，喝起六龙奔日驭。下土熬熬若煎煮，

苍生日日无处处。火云峥嵘焚泬寥，东皋老农肠欲焦。

何当一雨苏我苗，为君击壤歌帝尧。
摊破浣溪沙 冬闺
陈维崧（清代）

绮疏六扇掩玻瓈，花影罘罳漾衵衣。学绾翻荷新样髻，日将西。

有恨篝前银鸭睡，无情筝上钿蝉啼。独对水仙花絮语，太悽迷。
易守建业毅夫有诗赠别次韵五首 其一
陆佃（宋代）

太守无堪久借留，君王恩礼与升州。亲舆自可时来往，渔唱犹升数献酬。

风色得经扬子渡，月明知在海棠洲。北山楷木今成列，独傍师门想见丘。
四郊杂诗 其一
张英（清代）

不须桃李斗夭斜，底事芙蕖飐晚霞。最是野田芳草畔，一枝闲澹女郎花。
同梁伯静舍弟文度送吴彦先于东郊赋别
李之世（明代）

黯黯那能别，尊前不尽欢。日色晓衔阁，岚光晴度峦。

起看江上影，遥挂片帆端。欲发频维棹，偏怜此际难。
答史陶亭
马凤翥（清代）

高楼闻枕大湖边，湖上青山山下田。共羡子真居谷口，方知彩泽爱斜川。

扁舟拟棹剡溪雪，蓬阁思登阆苑天。忽睹新吟如问渡，渔歌樵唱落尊前。
山园草木四绝句 其一 紫薇
陆游（宋代）

钟鼓楼前宫样花，谁令流落到天涯。少年妄想今除尽，但爱清樽浸晚霞。
觅毛女峰不见
王履（宋代）

不见其峰见别峰，于喁呼恨满山风。
因思珠翠逃秦日，拄杖看云自热中。
垓下歌
陶益（明代）

有客有客来江东，说剑论交志气雄。千杯入手快意尽，不惜万死求建功。

杀青标名非所怿，但愿将坛高百尺。简书亲承顾重荣，金印煌煌照日赤。

能令四海一时清，信是男儿那虚生。
兰亭题咏
李兼（唐代）

书法光芒晋永和，后来摹写不胜多。
考论又得桑夫子，兰渚风流转不磨。
山水论
王维（唐代）

凡画山水，意在笔先。丈山尺树，寸马分人。远人无目，远树无枝。远山无石，隐隐如眉；远水无波，高与云齐。此是诀也。

凡画山水，平夷顶尖者巅，峭峻相连者崖，悬石者岩，形圆者峦，路通者川。两山夹道者名为壑也，两山夹水名为涧也，似岭而高者名为陵也，极目而平者名为坂也。依此者粗知之仿佛也。

观者先看气象，后辨清浊。定宾主之朝揖，列群峰之威仪，多则乱，少则慢，不多不少，要分远近。远山不得连近山，远水不得连近水。山腰掩抱，寺舍可安；断岸坂堤，小桥小置。有路处则林木，岸绝处则古渡，水断处则烟树，水阔处则征帆，林密处居舍。临岩古木，根断而缠藤；临流石岸，欹奇而水痕。

凡画林木，远者疏平，近者高密，有叶者枝嫩柔，无叶者枝硬劲。松皮如鳞，柏皮缠身。生土上者根长而茎直，生石上者拳曲而伶仃。古木节多而半死，寒林扶疏而萧森。

有雨不分天地，不辨东西。有风无雨，只看树枝。有雨无风，树头低压，行人伞笠，渔父蓑衣。雨霁则云收天碧，薄雾霏微，山添翠润，日近斜晖。

早景则千山欲晓，雾霭微微，朦胧残月，气色昏迷。晚景则山衔红日，帆卷江渚，路行人急，半掩柴扉。

春景则雾锁烟笼，长烟引素，水如蓝染，山色渐清。夏景则古木蔽天，绿水无波，穿云瀑布，近水幽亭。秋景则天如水色，簇簇幽林，雁鸿秋水，芦岛沙汀。冬景则借地为雪，樵者负薪，渔舟倚岸，水浅沙平。凡画山水，须按四时。或曰烟笼雾锁，或曰楚岫云归，或曰秋天晓霁，或曰古冢断碑，或曰洞庭春色，或曰路荒人迷。如此之类，谓之画题。

山头不得一样，树头不得一般。山籍树而为衣，树籍山而为骨。树不可繁，要见山之秀丽；山不可乱，须显山之精神。能如此者，可谓名手之画山水也。
弊庐
陆游（宋代）

弊庐虽陋甚，鄙性颇所宜。
欹倾十许间，草覆实半之。
碓声隔柴门，绩火出枳篱。
缚木为彘牢，附垣作鸡埘。
黄犊放林莽，苍鹅戏陂池。
佣耕食于我，客主同爨炊，瓦盎设大杓，葅苋羹园葵，一饱荷锄出，作劳非所辞。
上以奉租赋，下以及我私。
有钱既沽酒，阡陌恣游嬉。
亦有扶持者，婢跣奴髻椎。
欲画恨无人，後世考此诗。
郡中九日赏菊及牡丹时乐禁未开
姜特立（宋代）

两朵牡丹开国艳，千丛黄菊散秋葩。
可怜宾主欢娱地，只向尊前不语花。
归自钱塘伏
李之仪（宋代）

吴山陈迹已飞埃，投老还惊病眼开。似泛灵槎海边去，却因华表鹤归来。

情移客枕收残梦，恨着江梅恋故台。便觉新篇资六翮，飘飘真是子虚才。
鲥鱼次泾川韵
吴俨（明代）

水族纷纷此独清，鸾刀欲下细无声。澄江网集波涛阔，深夜人无炬火明。

食指动知尝美味，泽梁禁在说渔征。脍馀弃掷还珍重，鳞甲支离觉渐生。
一叶落
白居易（唐代）

烦暑郁未退，凉飙潜已起。寒温与盛衰，递相为表里。

萧萧秋林下，一叶忽先委。勿言微摇落，摇落从此始。
发中桥二首
杨万里（宋代）

湿轿乘凉入，斜灯借路明。
柳欹元不倒，桥阔自多惊。
宿溜停残滴，朝曦放快晴。
溪流太无赖，不作一声声。
趋延安过野猪岭
晁说之（宋代）

堑峭十月寒，一步不得整。
如何骑鲸客，来度野猪岭。
遥语谢康乐，尔辈易清省。
咏雪岩
罗禧（宋代）

山回百折路难跻，远望楼台烟树迷。
满地白云封洞口，一轮红日照天梯。
龟蛇伏气时难老，鸾鹤归来夜倦飞。
万壑千岩游不尽，且将祠句壁头题。
送陈明府之任
潘咸（唐代）

客见天台县，闾阎树色间。骖回几临水，带缓独开山。

吏散落花尽，人居远岛闲。过于老莱子，端简独承颜。
客居阻雪
释文珦（宋代）

客居还岁暮，风雪掩柴扉。
人向行中老，乡从梦里归。
繁声交涧竹，余冷入山衣。
消遣凭诗句，犹惭未入微。
後书感
陆游（宋代）

贫贱终身志不移，闭关涵泳赖书诗。
唐虞未远如亲见，周孔犹存岂我欺？九学正须忘寝食，少年误计事文辞。
金刚随机无尽颂 其八 大乘正宗分第三
释印肃（宋代）

贫恨一心多，此心却老婆。打破关南鼓，和起德山歌。
颂古一百则
释正觉（宋代）

梦中拥衲参耆旧，列圣森森坐其右。
当仁不让犍穉鸣，说法无其师子吼。
心安如海，胆量如斗。
鲛目泪流，蚌肠珠剖。
谵语谁知洩我机，庞眉应笑扬家丑。
离四句，绝百非，
马师父子病休医。
再送不愚兄二首 其一
饶节（宋代）

摇头摆尾赤梢鲤，当年一跃过龙门。诸方若要知来处，的的云门七代孙。
蠹鱼吟
金朝觐（清代）

蠹鱼力破万千卷，幻身脉望人未知。仙窟已逢三度劫，绵绵化为长命丝。

芸香佩服莫相避，其如臭味无差池。盘屈偃伏似龙蛰，夜深太乙来下窥。

驱使丁甲穿壁去，砚池涓滴甘霖施。
酬马大夫以愚献通草茇葜酒感通拔二字因而寄别之作
刘禹锡（唐代）

泥沙难振拔，谁复问穷通。莫讶提壶赠，家传枕曲风。

成谣独酌后，深意片言中。不进终无已，应须荀令公。
舟次新林先寄府尹安中尚书用李白寄杨江宁韵二首 其一
郭祥正（宋代）

金陵龙虎国，况与王谢期。挂帆须一往，愿借天风吹。

昔解徐孺榻，别来劳梦思。钟峰当北户，浮玉出东池。

柳青白下门，鹭栖琼树枝。但对樽中物，何嗟镜里丝。

如闻紫泥诏，起公翊明时。霈为天下霖，一洗旱暵悲。

请歌甘棠歌，翻作新林诗。
诗偈 其一六八
庞蕴（唐代）

牵牛驾空车，共入无为宅。无为宅甚宽，众生却嫌窄。

十方同一空，何曾有间隔。有法入不得，无心是度厄。
观四种梅
曾几（宋代）

花信风从底处来，水边探得一枝开。
箯舆日日溪南北，看尽江梅看腊梅。
闻行在今岁元夕放灯颇盛
葛立方（宋代）

寂寞元宵十六霜，月中披蓑带干将。
兜鍪第见烽火举，觚棱不辨华灯张。
新来冰天被声教，铁骑无复驰沙场。
缯山再见旧灯影，金枝密焰看流芳。
鸣珂篝烛竞游衍，金吾不禁春宵长。
传闻慈宁更炜炜，万岁声动东朝觞。
琉璃云母万枝宝，桂膏兰灺飘余香。
我今暂留三家野，岂有鹄采开莲房。
聊向猪栏迎紫女，更设膏粥祈蚕桑。
叶师无恙可霄汉，会把如意游西凉。
虞美人·越罗巧画春山叠
陈克（宋代）

越罗巧画春山叠。个里融香雪。满身空翠不胜寒。恰似那回偷满、小眉山。青骢油壁西陵下。仿佛当时话。而今眼底是高唐。拂拂淡云疏雨、断人肠。
山中杂咏 其一
许必胜（宋代）

久病鲜尘事，溪山遂相安。欲知生息意，自树庭中兰。

静睹花叶荣，春风吹亦难。新禽弄佳吹，小水生微澜。

同在天地中，安能测其端。夜澄众境寂，月小松声寒。

言念御风人，感兹清露漙。悲来心自微，凄然竟长叹。
秋怀
段弘古（唐代）

野阔平收潦水香，园林恰似郑公乡。懒云未许寒风卷，落叶从他零露伤。

夜静猿声添客泪，朝闻雁字引诗狂。生涯不共秋光老，浊酒丹经一钓航。
梅花
释择璘（宋代）

花老香微春始来，禁寒唯有雪相陪。
无情谁为添愁怯，雨后风前亦可哀。
偈一百二十首 其一一○
释怀深（宋代）

皓月团团照碧天，鳌山灯火不须然。吾皇恭俭人心乐，自有叹声四海传。
杂咏五首·池边鹤
储光羲（唐代）

舞鹤傍池边，水清毛羽鲜。
立如依岸雪，飞似向池泉。
江海虽言旷，无如君子前。
至抚州崇仁县寄彭思禹奉议兄四首 其三
释德洪（宋代）

我年政如牧民术，败群者去羊蕃息。向来盗窃如有盟，飞蹑垣蕃度窗隙。

下车夜户民不闭，终夕四邻无犬吠。一欢醉倒不须归，以塼支头路傍睡。
嘉禾百咏 其七 天星
张尧同（宋代）

拍岸浮春渌，菰蒲四远生。网罗人不到，鱼鸟亦忘情。
虞美人 题“秋江罢钓图”
苏穆（清代）

江潮夜夜惊人寐。山色催人起。危矶锁不住江流。何况纤纤风危、一丝柔。

人间容易珊瑚老。且向蓬莱岛。绿蓑青箬白沙鸥。都把闲情付与、十分秋。
过故丞相吕汲公坟刹二首
苏籀（宋代）

缠绵思旧赋，沈痛八哀篇。
宇宙门人尽，谋谋国史传。
高闳人莫及，何代独无贤。
欲说源流远，还应笔似椽。
又赋
文天祥（宋代）

一番潮信过，时暂脱熬煎。
心似辘轳转，身如徽纆缠。
夜听饥鼠啸，昼看伏雌眠。
急雨千山动，应知为解弦。
句 其三十九
张舜民（宋代）

老来辛苦须自烹，且勿娉婷腕如玉。香如桃蕊色如曲，蟹眼松声浮艾绿。
奉送家兄归王屋山隐居二首 其二
刘禹锡（唐代）

春来山事好，归去亦逍遥。水净苔莎色，露香芝朮苗。

登台吸瑞景，飞步翼神飙。愿荐埙篪曲，相将学玉箫。
闺情 其二
佚名（唐代）

百度看星月，千回望五更。自知无夜分，乞顾早天明。
句
黄犹（宋代）

迁屋避嫌明暗漏，买田分券便比邻。
乱后返金陵故居 其二
俞明震（清代）

十日闭门居，洒扫有常课。诗味贮别肠，不受时论涴。

世或有唐贮，馀年事耕作。荒秽久不治，乱叶惊风过。

轩窗亦云敞，惜哉藩篱破。
弄水亭
韦骧（宋代）

清溪翠巘两相宜，雄构峥嵘压贵池。弄水得名应有谓，登山留咏想同时。

角声北起秋云动，桥影西横晚照迟。佳趣古今看不尽，前人遗美后人思。
过池阳舟中望九华山
杨万里（宋代）

役役催行迈，匆匆过此春。杯翻五湖月，笔扫九华云。

不是风烟好，何缘句子新。兹游四千里，今日过三分。
二月十七日葛守钱粹出所和胡邦衡羊羔酒诗再
周必大（宋代）

德似羊羔春共颁，政如醇酎野多欢。
属厌靖节杯中物，屡费将多竹里槃。
畴昔调饥惟饮湿，祗今软饱不言寒。
唱酬妍丽归公等，自笑梅翁语带酸。
题张若澄山水十二幅 其六 远岫归云
弘历（清代）

本来出岫无心者，何事云归恋故山。却与层峦添气色，黛深螺润草堂间。
题巢云
胡奎（元代）

在山巢白云，出山云在眼。天地同一巢，舒卷任萧散。

依依双阙曙，渺渺太行晚。何当呼谪仙，秀色同一览。
和赠远
独孤及（唐代）

忆得去年春风至，中庭桃李映琐窗。美人挟瑟对芳树，

玉颜亭亭与花双。今年新花如旧时，去年美人不在兹。

借问离居恨深浅，只应独有庭花知。
除夜
方岳（宋代）

挑尽寒灯岁又残，一年弹指几悲欢。
人情何啻吴江冷，世路从来蜀道难。
春酒正须今夕共，梅花并作百年看。
团栾但得吾亲健，未办生崖意自宽。
第五十七雪峰长蕖颂
释义青（宋代）

雪峤层层翠锁深，风生寒岫结重云。夜来丹凤冲霄汉，听晓樵人逐雁群。
偈颂六首
释深（宋代）

桃符休钉，艾人莫缚。
太虚无云，本自寥廓。
大家拊掌归去休，拟议思量错错错。
楞严六根·非眼能见
释慧远（宋代）

阿那律陀天眼观，大千摄入一毫端。
掌中谩说庵摩勒，无限苍生被热谩。
和讷斋题晓山亭
杜范（宋代）

理粲万象，孰妙孰徼。
卓彼南山，目游心讨。
露气澄澈，净不容扫。
瑟瑟风松，剪剪烟篠。
甘梦未觉，一声晨鸟。
恐随宾送，岁月空老。
整冠危会，抱膝自笑，
天际飞鸿，健翮矫矫。
一念既彻，何远不到。
我卷我书，岂其弗考。
万动纷起，万虑冥澡。
斯物之格，斯理之奥。
随寓随得，靡间昏晓。
云麓固夷，石壁非峭。
目在而察，炯炯独燎。
有临泰华，或视以渺。
山岂不崇，乃见之小。
扁亭者谁，有揭斯表。
题风水洞
张商英（宋代）

岭头松竹自生寒，两穴茫茫彻鬼关。风窃虎威时弄草，泉欺龙睡故离山。

不嫌淅沥惊尘耳，聊挹清泠洗病颜。窗外月高湘簟冷，更无閒梦到人间。
王乐斋以幕府劄从戎索诗为赋
孙传庭（明代）

文雅风流已足观，援弓上马亦桓桓。不因有意麒麟阁，安得无端鵔鸃冠。

匕首久从燕赵把，刀头莫向斗牛看。自惊儒服兵机见，知尔应登大将坛。
湖口寄方去言
方回（元代）

不见秋崖老，吾宗尚有人。
十年疲远梦，七尺记长身。
醉月金陵晓，遨花辇路春。
雁题盟未爽，鹤化事遄新。
稍觉高闳改，徐行曲巷询。
应门才入谒，下榻愧为宾。
小阁书窗净，芳筵饮{斝上换二厶}醇。
尽令诸子拜，更许大难亲。
积庑刍粮溢，堆盘果饵珍。
和篇勤唾玉，枉教妙钩银。
霁雨微膏野，和风早应辰。
挈壶烦仆御，并辔出城闉。
缱绻情何厚，殷勤意甚真。
道傍分手暂，陇上转头频。
无复离怀恶，谁云古谊陈。
长郎仍远饯，羁客倍惊神。
跋涉将千里，漂摇近一旬。
二孤彭蠡外，五老大江滨。
倦憩停征驭，遐思值便鳞。
寄诗寓予感，衰老易谵谆。
送韦司直西行（此公深入道门）
李嘉祐（唐代）

不耻青袍故，尤宜白发新。心朝玉皇帝，貌似紫阳人。

湘浦眠销日，桃源醉度春。能文兼证道，庄叟是前身。
挽崔舍人
耿秉（宋代）

足蹑修门甫十年，惟馀篇翰富流传。横经趣得陈编外，草制雄誇落笔先。

争美冰衔尘不染，忍观华□□随迁。忠输丹扆箴犹在，一鉴云亡共黯然。
送段从道司户
孔平仲（宋代）

扰扰东来又西去，风霜匽薄不胜劳。请君饮马沂河上，徐看家山万叠高。
墨梅二首
韩元吉（宋代）

西北佳人绝代姿，倾城倾国未为奇。
自然冰雪生颜色，不用人间朱粉施。
丁戊行
方回（元代）

丁日释奠集儒士，戊日赛社驩农民。
四海干戈万事革，独此仿佛殷周因。
古礼仅存吏治落，农极憔悴儒尤贫。
章甫行市笑骂众，夫须服田科敛频。
今年五月大霖雨，旧谷已□新□□。
精凿有之敢靳价，万钱不得五斗陈。
青衿生徒□困馁，白首父老空嚬呻。
仲秋甲子雨益甚，山怀河溢阴逾旬。
庭酹坛献想草草，瘠牲酸酒羞明神。
一旦警急盗贼起，生聚未保明年春。
钱塘儿女长市井，书灯耕耒两不亲。
但知佚乐逐浮末，岂料离乱遭风尘。
丁戊二祭实素昧，竞诧潮过天凉新。
肯念道傍横死人，芙蓉金菊迎佳辰。
久寓泉南待一故人消息桂隐诸葛如晦谓客舍不可住借一园亭安下即事凡有十首 其二
戴复古（宋代）

寄迹小园中，岂不胜旅舍。俗事无交加，客身自闲暇。

邻家有酒沽，杯盘亦可借。吟侣适相过，新诗堪脍炙。

足以慰我怀，留连日至夜。
戏作
孙思敬（清代）

寒酸画出腐儒身，冠履全无一点新。惹得山妻开口笑，笑余酷似换糖人。
松骥行
陆游（宋代）

骥行千里亦何得，垂首伏枥终自伤。
松阅千年弃涧壑，不如杀自扶明堂。
士生抱材愿少试，誓取燕赵归君王。
闭门高卧自欲老，闻鸡相蹴涕数行。
正令咿嘤死床箦，岂若横自当战场。
半酣浩歌声激烈，车轮百转盘愁肠。
示何之忱
谢薖（宋代）

往年君别去，上马愁凛冽。今年见君面，挥汗惊执热。

吾曹雪点鬓，忽忽值晚节。云何会心侣，乃作如许别。

昨朝闻扣门，梳发不暇结。开门问无恙，欲语声屡咽。

君家娇小女，可念真玉雪。朝嬉绕君傍，忽作泡幻灭。

念我溪堂老，谁能续此绝。嗟哉溪涧毛，琐细不容撷。

相逢颜未开，苦语心已折。吾人要解事，视世一蚁垤。

共将烦恼缘，一付广长舌。君归数过我，不厌酒屡设。

人生浪自苦，岂不愧前哲。
读宋史张浚传二首
王志坚（明代）

一立彤墀喙便长，有时鲍老也当场。
富平未起符离又，可悔弹文到李纲。
席大光邀同赋墨梅花 其六
张守（宋代）

故园雪树想彫零，却向毫端见典型。梦破江南愁绝处，前村烟迥雨冥冥。
画鼓
李郢（唐代）

尝闻画鼓动欢情，及送离人恨鼓声。

两杖一挥行缆解，暮天空使别魂惊。
水调歌头·赋魏方泉望湖楼
吴文英（宋代）

屋下半流水，屋上几青山。当心千顷明镜，入座玉光寒。云起南峰未雨，云敛北峰初霁，健笔写青天。俯瞰古城堞，不碍小阑干。
绣鞍马，软红路，乍回班。层梯影转亭午，信手展缃编。残照游船收尽，新月画帘才卷，人在翠壶间。天际笛声起，尘世夜漫漫。
蜡梅
蔡沈（宋代）

造物无穷巧，寒芳品更殊。
花腴真类假，枝瘦嬾犹枯。
帝子明黄表，宫人隐绛襦。
若论风韵别，桃李亦为奴。
命书
陈造（宋代）

命书唐滥觞，委源传吕后。
有倡莫为遏，波荡今不救。
字育叵数计，八字讵所囿。
甲子动垓亿，举一百万漏。
荒唐无稽据，诵言指休咎。
柰何聪达人，颇复安此谬。
怀刺曳长裾，偃蹇文士右。
夸诩走干谒，荐墨不待叩。
士有待濡法沬，百请不一售。
我昔游江淮，知识间新旧。
文士不到眼，此辈日交簉。
辞章轻杯水，羡彼行橐富。
鳃鳃问利禄，吾儒所深陋。
自笑与世违，迂论取排诟。
王主簿右州某日思其归因见黄华动渊明之兴方
陈宓（宋代）

梦魂何日不家山，底事淹留数月问。
忽见黄华羞泛酒，渊明心事若相关。
句 其八
王安中（宋代）

疏星残月漾中流，黄鹤楼前鹦鹉洲。
渔父辞
毛直方（宋代）

黄昏船泊有邻居，明朝船散又还无。
君笑我如浮萍草，我看君似水井凫。
至游堂二首
袁说友（宋代）

嗟哉予少年，学志如蒙泉。
区区指漫血，未识方与贺。
晚于方册间，再拜予公先。
琳琅餐珠玑，意公真其仙。
寒窗手不停，朝暮披云天。
已办膺门登，肯放边腹便。
一身落宦海，去若不系船。
怀此日月长，岁晚而夤缘。
长安初拜公，抠趋立庭偏。
一见意未尽，愦愦如醉眠。
春闱接从容，拜赐喜欲颠。
夜半呼论文，不复怀官联。
此身愿持似，稽首从公贤。
一意门墙归，稍却名利愆。
寻幽并湖山，百计一未全。
而公亦倦游，卜筑方怡然。
把然问明月，诲我诗成编。
淋浪身上衣，归喜那更湔。
雄篇富褒拂，字字华衮鲜。
吾侪一瓣香，斯文今有传。
丞相温公挽词三首
陈师道（宋代）

少学真成己，中年托著书。
辍耕扶日月，起废极吹嘘。
得志宁论晚，成功不愿余。
一为天下恸，不敢爱吾庐。
颂古
释道颜（宋代）

世间名利闲荣辱，云雨纷纷手翻覆。
悲歌相继不堪论，棒头无眼黄粱熟。
句 其一
孙载（宋代）

地据淮西尽，江吞石壁宽。
壬午杂诗
杨冠卿（宋代）

寒甚王亲驾，春归虏请和。
北军方拥众，小戍或投戈。
形势中朝壮，衰离伪境多。
燕云可中裂，岂限白沟河。
再次首唱韵和
钱惟演（宋代）

云变危峰万里横，簟铺湘水一床平。
红兰受露消晨渴，绿蕙翻风析夜酲。
逸少偶书葵扇贵，羊欣閒卧練裙轻。
无妨天上芝泥熟，独看瑶光近太清。
题明皇春宴图
佘五娘（明代）

日照龙颜酒未醒，君王夜夜宴华清。岂知天宝霓裳曲，化作渔阳鼙鼓声。
杰侄有万事分已定二诗信笔成和
钱时（宋代）

万事分已定，胡为但戚戚。
不为麟凤为虺蛇，不种麟兰种荆棘。
麟兰有余香，麟凤为世祥。
荆棘动成碍，虺蛇终自伤。
调笑集句 其三 洛浦
佚名（宋代）

非雾。花无语。还似朝云何处去。凌波不过横塘路。

燕燕莺莺飞舞。风吹仙袂飘飘举。拟倩游丝惹住。
鹧鸪天 擎盖荷珠
玄烨（清代）

数亩芳塘花未开。荷珠清露落莓苔。雨凉翡翠摇歌扇，风弄蜻莓逐水隈。

乳燕舞，晓莺来。炎天还似未春回。葛衣日暮丝丝冷，丹槛泉声处处催。
丙子寅月九日五鼓梦余忆旧作因用韵
程公许（宋代）

来误解萦牵岂自，寺逢此劫在儒流。
昏昏心似未磨镜，役役身如不缆丹。
闻道无缘时已晚，养生欠术鬓先秋。
向平可谓真男子，家事无关五岳游。
醉中步月湖上
陆游（宋代）

闰余时节早，天气已凄冷。
悠哉曳杖行，乐此清夜永。
霜风锼病骨，林月写孤影。
新诗得复忘，薄酒吹易醒。
浮生役声利，百岁常鼎鼎。
清游倘可继，终老谢人境。
文伯仁秋江垂钓图
弘历（清代）

不繫虚舟任所如，丝纶欲下故徐徐。一川秋水清何碍，意钓原非为羡鱼。
题任月山瘦马图
王绂（明代）

千里追风一日还，年来老瘦骨如山。多情画史劳传写，不在骊黄牝牡间。